10.5.2023
MT
Il-Ġurnal Uffiċjali tal-Unjoni Ewropea
C 165/7
L-aktar kompilazzjoni reċenti ta’ elementi, karatteristiċi u parametri mmonitorjati madwar l-UE għad-deskritturi kollha talMSFD identifikat lakuni fil-monitoraġġ.
Mill-informazzjoni rrapportata, huwa diffiċli li jiġu vvalutati r-rabtiet ma’ obbligi oħra ta’ rapportar tal-MSFD (jiġifieri l-Artikoli 8, 9, 10 u 13), b’mod partikolari minħabba li l-istatus ambjentali tajjeb, il-miri u l-miżuri ma ġewx irrapportati b’mod konkret u li jista’ jitkejjel biżżejjed fir-rapporti preċedenti tal-MSFD, kif enfasizzat fil-valutazzjoni tal-Kummissjoni tal-2022.
Barra minn hekk, il-programmi ta’ monitoraġġ komuni fis-setturi u fir-reġjuni kollha huma rrapportati b’mod inkonsistenti.
Dan jindika li l-Istati Membri għadhom ma humiex qed jagħmlu l-aħjar użu mir-rabtiet ma’ setturi oħra kemm fil-livell nazzjonali kif ukoll f’dak reġjonali, u dan iwassal għal ineffiċjenzi.
Il-ħidma biex jiġu indirizzati dawk in-nuqqasijiet għandha tingħata prijorità mill-Istati Membri fil-livelli kollha ta’ implimentazzjoni tad-Direttiva.
Dawn ir-rakkomandazzjonijiet għandhom jgħinu lill-Istati Membri jimlew il-lakuni u jiżviluppaw programmi ta’ monitoraġġ effiċjenti li fl-aħħar mill-aħħar jikkontribwixxu biex jintlaħqu l-objettivi ambjentali tagħhom.
Ambjent tal-baħar u kostali nadif u b’saħħtu ma huwiex biss rekwiżit legali jew obbligu morali għallġenerazzjonijiet futuri.
Huwa wkoll il-bażi meħtieġa tal-attivitajiet marittimi kollha u kundizzjoni essenzjali għassostenibbiltà ta’ setturi ekonomiċi ewlenin, bħas-sajd u t-turiżmu.
Dan jagħmel il-protezzjoni u l-monitoraġġ sistematiku tal-ambjent tal-baħar u kostali investiment verament sinifikanti, inkluż minn perspettiva ekonomika.
Il-Kummissjoni hija konxja li l-monitoraġġ tal-parametri ambjentali biex jiġi vvalutat l-ambjent tal-baħar huwa kompitu enormi.
Dan ikopri diversi aspetti, li jvarjaw fuq ħafna speċijiet tal-baħar, ħabitats u pressjonijiet u impatti antropoġeniċi multipli.
L-isforzi li saru mill-Istati Membri huma notevoli u minkejja n-nuqqasijiet identifikati, għandu jiġi rikonoxxut li l-monitoraġġ tal-baħar ambjentali kkoordinat fl-UE skont l-MSFD u ma’ erba’ Konvenzjonijiet dwar Ibħra Reġjonali huwa kisba unika globalment.
Kif enfasizzat fir-rapport tagħha lill-Parlament Ewropew u lill-Kunsill dwar l-implimentazzjoni tal-MSFD fl-2020 (36), il-Kummissjoni tqis id-Direttiva bħala qafas legali armonizzat li jippermetti titjib kostanti fil-ġbir tad-data u jrawwem it-tfassil ta’ programmi komprensivi ta’ monitoraġġ tal-baħar.
F’dan l-istess rapport, il-Kummissjoni tindika wkoll li d-data miġbura mill-Istati Membri – permezz ta’ programmi ta’ monitoraġġ tal-MSFD – spiss ma tkunx komparabbli.
Hija tindika wkoll il-fatt li dawk il-programmi ta’ monitoraġġ mhux dejjem huma marbuta mal-miri, u minħabba li huma stabbiliti qabel il-miżuri, ir-rabta bejn it-tnejn spiss tkun subottimali.
Il-Kummissjoni ssostni li l-programmi ta’ monitoraġġ għandhom ikejlu b’mod armonizzat l-istat tal-ambjent tal-baħar, l-ilħuq tal-miri ambjentali u l-effettività tal-miżuri.
Il-Kummissjoni se tintegra dawn il-kunsiderazzjonijiet fir-rieżami li għaddej tal-MSFD, filwaqt li timmira li tissimplifika r-rekwiżiti ta’ rapportar fl-istess ħin.
Fl-aħħar mill-aħħar, id-data derivata minn dawn il-programmi ta’ monitoraġġ hija essenzjali għall-implimentazzjoni tal-Patt Ekoloġiku Ewropew, u tikkontribwixxi, hekk kif tkun disponibbli, għall-Oqfsa ta’ Monitoraġġ tat-Tniġġis Żero u tal-Bijodiversità taħt il-Qafas ta’ Monitoraġġ globali tat-tmien Programm ta’ Azzjoni Ambjentali (EAP).
Fl-aħħar nett, din se tikkontribwixxi wkoll għallimplimentazzjoni tal-Qafas Globali tal-Bijodiversità ta’ Kunming-Montreal, billi timla bid-data l-indikatur ewlieni relatat mal-baħar u indikaturi oħra u billi tiffaċilita l-adattament tal-istrateġiji nazzjonali għall-bijodiversità u tal-pjanijiet ta’ azzjoni.
(36) Rapport dwar l-implimentazzjoni tad-Direttiva Kwadru dwar l-Istrateġija Marina (europa.eu)